b'\n_START_ARTICLE_\nKalvi\xc5\xb3 \xc5\xa0v. Antano Paduvie\xc4\x8dio ba\xc5\xbeny\xc4\x8dia\n_START_SECTION_\nIstorija\n_START_PARAGRAPH_\nBa\xc5\xbeny\xc4\x8dia pastatyta 1753 m. Kalviuose 1773 m. gyveno kunigas dominikonas, v\xc4\x97liau dvasininkai atva\xc5\xbeiuodavo i\xc5\xa1 Jiezno. 1792 m. ba\xc5\xbeny\xc4\x8dia sudeg\xc4\x97._NEWLINE_Tomo Vav\xc5\xbeeckio ir jo \xc5\xbemonos Juzefos r\xc5\xabpes\xc4\x8diu 1800\xe2\x80\x931806 m. pastatyta dabartin\xc4\x97 m\xc5\xabrin\xc4\x97 ba\xc5\xbeny\xc4\x8dia. Po 1870 m. gaisro atstatyta, \xc4\xafrengti 3 altoriai. Kunigas Feliksas \xc5\xbdukas pamokslus sak\xc4\x97 lietuvi\xc5\xa1kai, ta\xc4\x8diau jam mirus, 1890\xe2\x80\x931896 m. ba\xc5\xbeny\xc4\x8dioje lietuvi\xc5\xa1k\xc5\xb3 pamald\xc5\xb3 nebuvo. 1897 m. kunigas Ignotas \xc5\xa0opara, be lenki\xc5\xa1k\xc5\xb3, laik\xc4\x97 ir lietuvi\xc5\xa1kas pamaldas, kurios v\xc4\x97liau nebuvo panaikintos. 1912\xe2\x80\x931914 m. veik\xc4\x97 Lietuvi\xc5\xb3 katalik\xc5\xb3 blaivyb\xc4\x97s draugijos skyrius. 1936 m. ba\xc5\xbeny\xc4\x8dia atnaujinta, rekonstruotas \xc5\xbeibintas._NEWLINE_1969\xe2\x80\x931976 m. Kalviuose klebonavo Zigmas Neciunskas, 1946\xe2\x80\x931956 m. politinis kalinys (suimtas Nedzing\xc4\x97je).\n_START_SECTION_\nArchitekt\xc5\xabra\n_START_PARAGRAPH_\nBa\xc5\xbeny\xc4\x8dia klasicistin\xc4\x97, rotondos tipo, su kupolu ir cilindriniu \xc5\xbeibintu. Prie rotondos pri\xc5\xa1lieta zakristija su prieangiu. Sienos be lang\xc5\xb3. \xc5\xa0alia stovi medin\xc4\x97 varpin\xc4\x97. Teigiama, jog \xc5\xa1i ba\xc5\xbeny\xc4\x8dia yra viena i\xc5\xa1 keli\xc5\xb3 statini\xc5\xb3, kuri pradeda nauj\xc4\x85 etap\xc4\x85 Lietuvos architekt\xc5\xabroje bei statybos technikoje \xe2\x80\x93 romantin\xc4\xaf akmens m\xc5\xabro atgimim\xc4\x85. Sienos aptaisyti nedideliais apie 5 cm skersmens rausvos spalvos akmens skaldos gabaliukais, tad \xc5\xa1iuo atveju akmenys gal pirm\xc4\x85 kart\xc4\x85 Lietuvos statybos technikos istorijoje, po keli\xc5\xb3 \xc5\xa1imtme\xc4\x8di\xc5\xb3 pertraukos nuo viduram\xc5\xbei\xc5\xb3, visu fasad\xc5\xb3 plotu eksponuoti estetiniais tikslais, o ne sl\xc4\x97pti m\xc5\xabro viduje kaip u\xc5\xbepildas. Toks fasad\xc5\xb3 aptaisymas smulkiais akmenukais yra gana retas Lietuvos architekt\xc5\xabroje. Akmenuk\xc5\xb3 skald\xc4\x85 sudaro skaldyti raudoni lauko rieduliai: granitas, jotnio smiltainis, Raudonasis Baltijos porfyras ir Aland\xc5\xb3 porfyras. Vietomis skalda nubyr\xc4\x97jusi ir u\xc5\xbetinkuota maskuojan\xc4\x8diu rausvu skiediniu, kuris u\xc5\xbeteptas ty\xc4\x8dia grubl\xc4\x97tai, kad imituot\xc5\xb3 nevienalyt\xc4\x99 skaldos fakt\xc5\xabr\xc4\x85.\n_START_SECTION_\n\xc5\xa0ventorius\n_START_PARAGRAPH_\n\xc5\xa0ventoriuje palaidotas i\xc5\xa1 Kalvi\xc5\xb3 parapijos kil\xc4\x99s kunigas Vytautas Melk\xc5\xabnas (1929\xe2\x80\x931990 m.).'